ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட் தடுப்பு மருந்து ஒத்திகையை ஆய்வு செய்ய தமிழகம் வருகிறார் டாக்டர் ஹர்ஷ் வர்தன்
கொவிட்-19 தடுப்பு மருந்து ஒத்திகைக்கு நாடு தயாராகி வரும் நிலையில், மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் அதை ஆய்வு செய்வதற்காக தமிழகம் வருகிறார்.
இன்றிரவு சென்னை வந்தடையும் அமைச்சர், தடுப்பு மருந்து ஒத்திகைக்கான தயார்நிலையையும், செயல்பாடுகளையும் நாளை ஆய்வு செய்கிறார்.
நாளை, சென்னையிலுள்ள ராஜீவ் காந்தி அரசு பொது மருத்துவமனை, ஓமந்தூரார் அரசு மருத்துவமனை ஆகியவற்றை அமைச்சர் பார்வையிடுகிறார். பெரியமேட்டில் உள்ள பொது மருத்துவப் பொருட்கள் சேமிப்பகத்தை பார்வையிடும் அவர், அப்போலோ மருத்துவமனையில் உள்ள தடுப்பு மருந்து மையத்தையும் பிற்பகலில் பார்வையிடுகிறார்.
பின்னர், செங்கல்பட்டில் உள்ள தடுப்பு மருந்து மையத்தையும், இந்துஸ்தான் பயோ-டெக் லிமிடெட் வளாகத்தையும் அவர் பார்வையிடுகிறார்.
சென்னை பெரியமேட்டில் உள்ள சேமிப்பகம், நம் நாட்டிலுள்ள நான்கு தேசிய தடுப்பு மருந்து சேமிப்பகங்களில் ஒன்றாகும். மும்பை, கொல்கத்தா, கர்னலிலும் இத்தகைய மையங்கள் உள்ளன.
நாடு முழுவதுமுள்ள 33 மாநிலங்கள்/யூனியன் பிரதேசங்களில் உள்ள 736 மாவட்டங்களில் கொவிட்-19 தடுப்பு மருந்துக்கான ஒத்திகை நாளை நடைபெறுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686814
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
காம்பியாவின் மூத்த குடிமைப் பணி அதிகாரிகளுக்கான பொதுக் கொள்கை மற்றும் நிர்வாகம் குறித்து வெளியுறவு அமைச்சகத்துடன் இணைந்து நடைபெற்ற ஒரு வார பயிற்சி திட்டம் முடிவடைந்தது
காம்பியாவின் மூத்த குடிமைப் பணி அதிகாரிகளுக்கான பொதுக் கொள்கை மற்றும் நிர்வாகம் குறித்த ஒரு வார பயிற்சி திட்டம் புதுதில்லியில் நிறைவடைந்தது. இந்நிகழ்ச்சியில் காம்பியாவைச் சேர்ந்த 30 நிரந்தரச் செயலாளர்கள், துணை செயலாளர்கள், இயக்குநர்கள் கலந்து கொண்டனர். காம்பியாவின் அரசு அதிகாரிகளுக்கு பயிற்சி அளிக்க டி.ஏ.ஆர்.பி.ஜி மற்றும் காம்பியா பப்ளிக் சர்வீஸ் கமிஷன் இடையே புரிந்துணர்வு ஒப்பந்தம் கையெழுத்தானது.
நிறைவு அமர்வில், நிர்வாக சீர்திருத்தங்கள் மற்றும் பொதுமக்கள் குறைதீர்வு துறை செயலாளர் திரு வி.ஸ்ரீனிவாஸ் சிறப்பு விருந்தினராக கலந்து கொண்டார். குடிமக்களின் வாழ்க்கையை மாற்றுவதில் தொழில்நுட்பத்தின் முக்கியத்துவத்தை அவர் வலியுறுத்தினார். மக்களின் தேவைகள் மற்றும் எதிர்பார்ப்புகளை பூர்த்தி செய்வதற்கான கருத்தியல் கட்டமைப்பை உருவாக்கவும், நாட்டின் முழுமையான வளர்ச்சிக்காக பணியாற்றவும் அவர் அழைப்பு விடுத்தார். கூட்டாண்மைகளை உருவாக்குவதன் மூலம் நாடுகளிடையே உறவுகளை கட்டியெழுப்புவதன் முக்கியத்துவத்தையும், சாத்தியமான சூழலை உருவாக்குவதன் முக்கியத்துவத்தையும் அவர் எடுத்துரைத்தார்.
நிறைவு விழாவில், காம்பியா குடியரசின் தூதர் திரு முஸ்தபா ஜவாரா, ஒவ்வொரு துறையிலும் பயிற்சித் திட்டத்தைப் பாராட்டினார். காம்பியா மக்களின் வாழ்க்கைத் தரத்தை மேம்படுத்த மக்களை மையமாகக் கொண்ட நிர்வாகத்தை வழங்க உதவும் இந்தியாவின் பல்வேறு நிறுவனங்களுடன் ஒத்துழைக்க வேண்டியதன் அவசியத்தை அவர் வெளிப்படுத்தினார்.
பயிற்சி ஒருங்கிணைப்பாளர் டாக்டர் ஏ.பி.சிங், இணை பாடத்திட்ட ஒருங்கிணைப்பாளர் டாக்டர் முகேஷ் பண்டாரி, திட்ட உதவியாளர் திரு சஞ்சய் தத்தா பந்த் உள்ளிட்டோர் இதில் கலந்து கொண்டனர்.
உணவுப் பதப்படுத்துதல் தொழிற்சாலைகள் அமைச்சகம்
”உலக உணவு தினத்தில் உணவு தொழில்நுட்ப கருத்தரங்கு 2021: உணவு பதப்படுத்துதல் தொழில்துறை அமைச்சகம் நடத்தியது.”
உலக உணவு தினத்தை கொண்டாட, பிரதமரின் சிறு உணவு பதப்படுத்தும் தொழில்களை முறைப்படுத்துதல் திட்டத்தின் கீழ் உணவு தொழில்நுட்ப கருத்தரங்கை உணவு பதப்படுத்துதல் தொழில்துறை அமைச்சகம் இன்று நடத்தியது. உணவு தொழில்நுட்ப துறையில் உள்ளவர்கள் புதிய நடைமுறைகள் மற்றும் தொழில்நுட்ப கண்டுபிடிப்புகள் குறித்து ஆலோசிப்பதற்காக இந்த கருத்தரங்கு நடத்தப்பட்டது. இதில் உரையாற்றிய உணவு பதப்படுத்துதல் தொழில்துறை அமைச்சகத்தின் இணை செயலாளர் திரு மின்ஹஜ் ஆலம், இந்திய பொருளாதார வளர்ச்சியில் சிறு உணவு பதப்படுத்துதல் தொழில்துறையின் முக்கியத்துவத்தை எடுத்துரைத்தார். இந்த கூட்டத்தில் பிரபல தொழில்துறை நிபுணர்கள் கலந்து கொண்டு சிறு உணவு பதப்படுத்துதல் தொழில்துறையின் செயல்பாடுகள் குறித்து தங்கள் கருத்துகளை பகிர்ந்து கொண்டனர்.
உணவு பாதுகாப்பை அடைவதில், சிறு உணவு நிறுவனங்களின் பங்கு குறித்து ஆசியா பசிபிக் ஊரக மற்றும் வேளாண் கடன் சங்கத்தின் பொது செயலாளர் டாக்டர். பிரசன்ன குமார் தாஸ் பேசினார். ”உள்நாட்டு உணவு விற்பனை மற்றும் சிறு நிறுவனங்களில் பதப்படுத்துதல்” என்ற தலைப்பிலான அமர்வில், மரிக்கோ இந்தியா அமைப்பின் தலைவர் டாக்டர். பிரபோத் ஹால்டே பேசினார்.
புதிய தலைமுறை உணவு மற்றும் தொழில்துறை குறித்து பிரவின் மசேல் நிறுவனத்தின் தலைவர் திரு. ஆனந்த் பேசினார். சிறு உணவு தொழில்துறையில் ஏற்றுமதிக்கான சாத்தியங்கள் குறித்து வேளாண் மற்றும் பதப்படுத்தப்பட்ட உணவுப்பொருட்கள் ஏற்றுமதி வளர்ச்சி ஆணையத்தின்  அமைப்பின் துணை பொதுச் மேலாளர் திரு. பித்யுத் பருவா பேசினார். பிரதமரின் சிறு உணவு பதப்படுத்தும் தொழில்களை முறைப்படுத்துதல் திட்டத்தின் அறிமுகம் மற்றும் ஆன்லைனில் விண்ணப்பிப்பதற்கான நடைமுறை குறித்து தஞ்சாவூரில் உள்ள உணவு தொழில்நுட்ப தொழில் முனைவு மற்றும் மேலாண்மை தேசிய மையத்தின் திருமிகு. டோனிசா திக்ஷித் பேசினார். இந்த கருத்தரங்கில் பலர் கலந்து கொண்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764363
சிறப்பு சேவைகள் மற்றும் கட்டுரைகள்
மருந்தியல் ஆய்வு தொடர்பாக மத்திய சித்தா ஆராய்ச்சி கவுன்சிலுக்கும், அண்ணா பல்கலைக்கழகத்துக்கும் இடையே புரிந்துணர்வு ஒப்பந்தம்
மருந்தியல் ஆய்வு தொடர்பாக மத்திய சித்தா ஆராய்ச்சி கவுன்சிலுக்கும், அண்ணா பல்கலைக்கழகத்துக்கும் இடையே சென்னையில் இன்று  புரிந்துணர்வு ஒப்பந்தம் கையெழுத்தானது.
அறிவியல் ரீதியிலான மருந்தியல் ஆய்வுகளை மேற்கொள்ளவும், அனுபவ மருந்துகளை ஆய்வுகளின் மூலம் நிரூபணம் செய்யவும் இந்த புரிந்துணர்வு ஒப்பந்தம் வகை செய்யும். இதுபோன்ற ஒப்பந்தங்களை மத்திய சித்தா ஆராய்ச்சி கவுன்சில் ஏற்கனவே 25 புகழ்பெற்ற பல்கலைக்கழகங்கள் மற்றும் நிறுவனங்களுடன் செய்துகொண்டுள்ளது. தற்போது அண்ணா பல்கலைக்கழகத்துடன் செய்து கொண்டுள்ள இந்த ஒப்பந்தம், இலக்குகளை அடைய மேலும் உதவிகரமாக அமையும்.
மத்திய மருத்துவ சித்தா ஆராய்ச்சி கவுன்சிலன் தலைமை இயக்குநர்  டாக்டர் ஆர் மீனா குமாரி, அண்ணா பல்கலைக்கழக துணை வேந்தர் டாக்டர் கே வேல்ராஜ் ஆகியோரின் தொடர் முயற்சிகள் மற்றும் ஆதரவு காரணமாக இந்த ஒப்பந்தம் கையெழுத்தாகியுள்ளது.
மத்திய ஆயுஷ் அமைச்சகத்தின் கீழ் செயல்படும் மத்திய சித்தா ஆராய்ச்சி கவுன்சிலின் கீழ், தமிழகத்தில் மூன்று நிறுவனங்கள் உட்பட நாடு முழுவதும் ஒன்பது கிளை நிறுவனங்கள் செயல்பட்டு வருகின்றன.
நிதி அமைச்சகம்
இந்தியா மற்றும் சீனாவின் ஹாங்காங் சிறப்பு நிர்வாக பகுதி இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் ஆகியவற்றுக்கான ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு.நரேந்திர மோடி அவர்களின் தலைமையில் கூடிய மத்திய அமைச்சரவை, இந்தியா மற்றும் சீனாவின் ஹாங்காங் சிறப்பு நிர்வாக பகுதி  இடையே இரட்டை வரி விதிப்பை தவிர்த்தல் மற்றும் வருமான வரி தொடர்பான நிதி ஏய்ப்பை தடுத்தல் ஆகியவற்றுக்கான ஒப்பந்தத்திற்கு தனது ஒப்புதலை அளித்தது.
இந்த ஒப்பந்தம் இந்தியாவிலிருந்து எச்.கே.எஸ்.ஏ.ஆர்.-க்கு முதலீடு, தொழில்நுட்பம் மற்றும் பணியாளர் வருகை & அதே போன்று நேர்மாறாக, அதிகரிக்கச் செய்வதுடனும், இரட்டை வரி விதிப்பை தடுப்பதுடனும், இரு ஒப்பந்த தரப்பினரிடையே தகவல் பரிமாறிக் கொள்வதற்கு வழிவகுக்கும். இது, வரி விவகாரங்களில் வெளிப்படைத்தன்மையை அதிகரிக்கச் செய்வதுடன், வரி ஏய்ப்பு மற்றும் வரி தவிர்ப்பை கட்டுப்படுத்தும்.
பின்னணி:
இந்தியாவை பொறுத்தமட்டில், வருமான வரிச் சட்டம், 1961, பிரிவு 20-ன் கீழ், வருமானத்தின் மீதான இரட்டை வரி விதிப்பை தவிர்த்தலுக்காகவும், வருமான வரிச் சட்டம், 1961-ன் கீழ் வரி செலுத்துதலுக்கு உட்பட்ட வருமானத்தின் மீதான வரி ஏய்ப்பை தடுத்தல் மற்றும் வருமான வரியை தவிர்த்தலுக்காகவும், எந்த அந்நிய நாட்டுடனும் அல்லது குறிப்பிட்ட எல்லைப்பகுதியுடனும் மத்திய அரசு ஒப்பந்தம் ஏற்படுத்திக் கொள்ள அதிகாரமளிக்கப்பட்டுள்ளது. இந்த ஒப்பந்தம், பிற நாடுகளுடன் இந்தியா புரிந்துள்ள ஒப்பந்தம் போன்றே அமைந்ததாகும்.
அறிவியல் மற்றும் தொழில்நுட்பத்துறை
எல்இடி விளக்குகளில் இருந்து வெளிப்படும் வெள்ளை நிறத்தின் தன்மையை மேம்படுத்தும் தொழில்நுட்பத்தை நேனோ அறிவியல் விஞ்ஞானிகள் கண்டறிந்துள்ளனர்
எல்இடி விளக்குகளில் இருந்து வெளிப்படும் வெளிச்சத்தில் வெண்மை நிறத்தின் தன்மையை உயர்த்துவது பெரும் சவாலாகவே இருந்து வருகிறது. அறிவியல் மற்றும் தொழில்நுட்பத் துறையின் கீழ் செயல்படும் நானோ அறிவியல் மையத்தைச் சேர்ந்த விஞ்ஞானிகள், இந்தப் பிரச்சனைக்கு புதிய தீர்வை கண்டறிந்துள்ளனர்.
டாக்டர் பிராலே கே சாந்த்ரா தலைமையிலான விஞ்ஞானிகள் குழுவின் ஆய்வு, நேனோஸ்கேல் என்ற சஞ்சிகையில் இடம் பெற்றுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1662049
-----
(Visitor Counter : 159
சுகாதாரம் மற்றும் குடும்ப நலத்துறை அமைச்சகம்
புதுதில்லியில் உள்ள எய்ம்ஸ் மருத்துவமனையில் தன்னார்வ இரத்ததான முகாமை மத்திய சுகாதார குடும்ப நலத்துறை அமைச்சர் டாக்டர் ஹர்ஷவர்தன் துவக்கி வைத்தார்
புதுதில்லியில் உள்ள எய்ம்ஸ் மருத்துவமனையில் தன்னார்வ இரத்ததான முகாமை மத்திய சுகாதார குடும்ப நலத்துறை அமைச்சர் டாக்டர் ஹர்ஷவர்தன் இன்று துவக்கி வைத்தார்.
சுதந்திர நாளை ஒட்டி எய்ம்ஸ் ஏற்பாடு செய்திருந்த இந்த முகாம் நம்நாட்டிற்கும், நாட்டின் குடிமக்களுக்கும் பாதுகாப்பு அளிப்பதற்காக சேவை செய்வதற்காக உயிர் தியாகம் செய்த இராணுவ வீரர்களுக்கும், கோவிட் முன்னணிப் போராளிகளுக்கும் அர்ப்பணிக்கப்பட்டது. நாட்டிற்காக உயிர்த்தியாகம் செய்த இராணுவ வீரர் ஒருவரது குடும்பத்தினரும், கோவிட் நோய்க்கு எதிராக முன்னணிப் போராளியாக பணியாற்றியதால் உயிரிழந்த ஒருவரது குடும்பத்தினரும், கௌரவ விருந்தினராக முகாமுக்கு அழைக்கப்பட்டிருந்தனர்.
இந்த முகாமில் எய்ம்ஸ் இயக்குநர் டாக்டர்.ரண்தீப் குலேரியா, இதர மூத்த மருத்துவர்கள் ஆகியோருடன், ரிப்பன் வெட்டியும், விளக்கேற்றியும் முகாமை டாக்டர் ஹர்ஷ் வர்தன் துவக்கி வைத்தார். இரத்த தானம் செய்தவர்களுடன் மத்திய சுகாதார அமைச்சர் கலந்துரையாடினார். இரத்த தானத்தை ஊக்குவிக்கும் அவர்களது பணியைப் பாராட்டி அவர்களுக்கு சான்றிதழும் அமைச்சர் வழங்கினார். மருத்துவர்கள், சுகாதாரப் பணியாளர்கள் ஆகியோரும் விடுதலை நாளையொட்டி பெருமளவில் தாமாகவே முன்வந்து இரத்த தானம் அளிக்கவேண்டும் என்றும், நோயாளிகளின் உயிரைப் பாதுகாக்க வேண்டும் என்றும் அமைச்சர் கேட்டுக் கொண்டார். இரத்ததான முகாமில் முகக்கவசங்கள், கையுறைகள் போன்ற பாதுகாப்புக் கவசங்கள் அணிந்து கொள்வது உட்பட அனைத்து முன்னெச்சரிக்கை ஏற்பாடுகளும் முகாமில் செய்யப்பட்டுள்ளது உறுதிப்படுத்தப்பட்டுள்ளது குறித்து அமைச்சர் திருப்தி தெரிவித்தார்.
எய்ம்ஸ் மேற்கொண்ட முயற்சியைப் பாராட்டிய டாக்டர் ஹர்ஷ்வர்தன் “நமது 73 ஆவது விடுதலை நாளை ஒட்டி, இந்த இரத்ததான முகாமை ஏற்பாடு செய்துள்ளது, வெள்ளைக் கோட்டு அணிந்து, கோவிட் நோயை எதிர்த்துப் போராடி உயிர் நீத்த போராளிகளுக்கும், கார்கில் போரில் உயிர்த்தியாகம் செய்த இராணுவ வீரர்களுக்கும் இது ஒரு புகழஞ்சலி. மருத்துவர்கள், செவிலியர்கள், மருத்துவ உதவிப் பணியாளர்கள், இந்த பெருந்தொற்று காலத்தில் மக்களின் உயிரைப் பாதுகாப்பதற்காக செய்த தியாகத்தை நாம் நிச்சயம் நினைவில் கொள்ளவேண்டும்” என்று கூறினார். எய்ம்ஸ் மருத்துவமனையில் முன்னணி சுகாதாரப் பணியாளராகப் பணியாற்றிய மறைந்த திரு.ஹீராலால் குடும்பத்தினரும், கார்கிலில் உயிர்நீத்த கார்கில் ஷஹீத் லான்ஸ் நாயக் ராஜ்வீர் சிங் குடும்பத்தினரும் கௌரவிக்கப்பட்டனர்.
குடியரசுத் தலைவர் செயலகம்
ஜமைக்காவின் கவர்னர் ஜெனரல் அளித்த அரசு விருந்து நிகழ்ச்சியில் இந்திய குடியரசுத்தலைவர் திரு ராம்நாத் கோவிந்த் உரையாற்றினார்
ஜமைக்காவிற்கான எனது முதலாவது அரசுமுறை பயணத்தின் போது எனக்கும், எனது தூதுக்குழுவினருக்கும் அளிக்கப்பட்ட அன்பான வரவேற்புக்காக உங்களுக்கு நன்றி தெரிவிக்கிறேன். நமது தூதரக உறவுகளின் 60 ஆண்டுகளை குறிக்கும் இத்தருணத்தில் ஜமைக்காவிற்கு இந்திய குடியரசுத்தலைவர் ஒருவர், அரசு முறை பயணம் மேற்கொள்வதும் இதுவே முதன்முறையாகும்.
மாண்புமிகு கவர்னர் ஜெனரல் அவர்களே,
ஜமைக்காவிற்கு இந்தியாவிலும் எங்கள் மக்களிடமும் மிகவும் சிறப்பான இடம் உள்ளது. 1845 மே 10 அன்று 175 ஆண்டுகளுக்கு முன் சுமார் 20 இந்தியர்களை ஏற்றிய கப்பல் ஜமைக்காவிற்கு வந்து சேர்ந்தது. அதன் பிறகு வாழ்க்கையின் பலதரப்பினரான இந்தியர்கள் இந்த அழகிய நாட்டிற்கு வருகை தந்து இதனை தங்களின் தாயகமாக கொண்டுள்ளனர்.
மேன்மையானவர்களே !
ஜார்ஜ் ஹெட்லி, மைக்கேல் ஹோல்டிங், கிரிஸ் கெயில் போன்ற கிரிக்கெட் ஆளுமைகளின் பெயர்கள் இந்தியாவில் பல தலைமுறை கிரிக்கெட் ரசிகர்களால் வியக்கப்பட்டவை. ஏற்கனவே, நீங்கள் அறிந்திருப்பதுபோல், இந்தியர்கள் கிரிக்கெட் ஆர்வமுள்ளவர்கள். இதனால் புவியியல் ரீதியாக தூரத்தில் இருந்தாலும், நாம் மிகவும் நெருக்கமாக இருக்கிறோம். இந்தியாவின் விளையாட்டு பிரியர்களால் மிகவும் அறியப்பட்டவர் மகத்தான உசேன் போல்ட்.
மேன்மையானவர்களே!
பல வகைகளில் இந்தியாவும் ஜமைக்காவும் இயற்கையான கூட்டாளிகள். வலுவான துடிப்புமிக்க ஜனநாயகங்கள் என்ற முறையில் நமது நாடுகள் நெறிமுறைகள் சார்ந்த சந்தை நடைமுறைகளை ஆதரிக்கின்றன. அனைவரையும் உள்ளடக்கிய, சமத்துவமான, நிலையான, பாதுகாப்பான, சட்டத்தின் அடிப்படையிலான சர்வதேச ஒழுங்கு ஆகியவற்றுக்கு நமது நாடுகள் மதிப்பளிக்கின்றன.
செயற்கை நுண்ணறிவு, ரோபோ தொழில்நுட்பம் போன்ற பல துறைகளில் இணைந்து பணியாற்ற நமது இளைஞர்களை நாம் ஒருங்கிணைத்து கொண்டு வரவேண்டும்.
மாண்புமிகு கவர்னர் ஜெனரல் அவர்களையும் அவரது துணைவியாரையும், ஜமைக்கா மக்களையும் நான் வாழ்த்துகிறேன். இந்தியா – ஜமைக்கா நட்புறவை நாம் வலுப்படுத்துவோம்.
நன்றி !
மேலும் விவரங்களுக்கு இந்த ஆங்கில செய்திக்குறிப்பை காணலாம். https://pib.gov.in/PressReleasePage.aspx?PRID=1826230
பாதுகாப்பு அமைச்சகம்
நாட்டின் பாதுகாப்பை வலுப்படுத்த ஒட்டுமொத்த அணுகுமுறையை அரசு மேற்கொண்டுள்ளது; அனைத்து சவால்களையும் எதிர்கொள்வதற்கான திறன் இந்தியாவிடம் உள்ளது: குஜராத் காந்தி நகரில் உள்ள தேசிய ராணுவ பல்கலைக்கழகத்தின் பட்டமளிப்பு விழாவில் பாதுகாப்புத்துறை அமைச்சர் உரை
குஜராத் காந்தி நகரில் உள்ள தேசிய ராணுவ பல்கலைக்கழகத்தின் பட்டமளிப்பு விழாவில் இன்று  உரையாற்றிய பாதுகாப்புத்துறை அமைச்சர் திரு ராஜ்நாத் சிங், நாட்டின் பாதுகாப்பை வலுப்படுத்த ஒட்டுமொத்த அணுகுமுறையை அரசு மேற்கொண்டுள்ளது என்று கூறினார். தேசிய பாதுகாப்பு என்பது நிலம் மற்றும் கடல் எல்லைகள், வான் எல்லை, இணையதளம், தரவு, விண்வெளி, தகவல், எரிசக்தி, பொருளாதார மற்றும் சுற்றுச்சூழல் ஆகியவற்றின் பாதுகாப்பை உள்ளடக்கியது என்று அவர் தெரிவித்தார். அனைத்து சவால்களையும் எதிர்கொள்வதற்கான திறன் நம் நாட்டிடம் உள்ளது என்றும் அவர் மக்களுக்கு உறுதி அளித்தார்.
உள்நாட்டு மற்றும் வெளிநாட்டு பாதுகாப்புக்கிடையே புதியவகையிலான அச்சுறுத்தல்கள் ஏற்படுவதாக அவர் கூறினார். தீவிரவாதத்துக்கு இடையே இணையதளம் மற்றும் தகவல் தொடர்பு மீதான தாக்குதல் பாதுகாப்பு அச்சுறுத்தலில் புதிய வகைகள் என்று அவர் குறிப்பிட்டார். மேலும் ஆள் கடத்தல் மற்றும் பண மோசடி ஆகிய பிரச்சனைகள் வேறுபட்டவையாக இருந்தாலும் இது ஒன்றுக்கு ஒன்று தொடர்புடையது என்று அவர் கூறினார். இத்தகைய சவால்களை எதிர்கொள்ள அனைத்து பாதுகாப்பு அமைப்புகளும் ஒருங்கிணைந்து அவசியம் பணியாற்ற வேண்டும் என்று பாதுகாப்புத்துறை அமைச்சர் கேட்டுக் கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1868519
PIB Headquarters
வேலூரில் உள்ள அஞ்சலக பாஸ்போர்ட் சேவை மையத்தில் அக்டோபர் 13, 2018 அன்று சிறப்பு பாஸ்போர்ட் முகாம்
பொது மக்களின் தேவையை நிறைவேற்றவும், நியமனங்கள் பெறுவதற்கான கால அவகாசம் நீட்டிக்கப்பட்டதன் காரணமாக, அடிக்கடி பயணம் செய்வோர் தங்களது விண்ணப்பங்களை சமர்ப்பிக்க ஏதுவாகவும், சென்னையில் உள்ள மண்டல பாஸ்போர்ட் அலுவலகம், அக்டோபர் 13, 2018 சனிக்கிழமை அன்று, வேலூரில் உள்ள அஞ்சலக பாஸ்போர்ட் சேவை மையத்தில் சிறப்பு பாஸ்போர்ட் முகாமிற்கு ஏற்பாடு செய்துள்ளது.
வேலூரில் உள்ள அஞ்சலக பாஸ்போர்ட் சேவை மையங்கள், அக்டோபர் 13, 2018 சனிக்கிழமை அன்று, பிற வழக்கமான வேலை நாளைப் போன்று செயல்படும், விண்ணப்பதாரர்களுக்கு ஒதுக்கீடு செய்யப்பட்ட நேரத்தின்படி விண்ணப்பங்கள் பெற்றுக் கொள்ளப்படும். இந்த முகாம் மூலம், சுமார் 75 விண்ணப்பதாரர்கள் பயனடைவார்கள் என எதிர்பார்க்கப்படுகிறது.
இந்த பாஸ்போர்ட் முகாமில் பங்கேற்க விரும்பும் அனைத்து விண்ணப்பதாரர்களும், ‘www.passportindia.gov.in’, என்ற அதிகாரபூர்வ இணையதளத்தில் ஆன்லைன் முறையில் பதிவு செய்து, விண்ணப்பப் பதிவு எண்  பெறுவதுடன், இணையதளம் மூலமாகவே கட்டணத்தையும் செலுத்தி, நேர்காணலுக்கு நேர ஒதுக்கீடு பெறலாம். இந்த முகாமில் பங்கேற்கும் விண்ணப்பதாரர்கள், தங்களது விண்ணப்பப் பதிவு எண்ணினைக் கொண்ட அச்சு நகலுடன், தேவையான அசல் சான்றிதழ்கள் மற்றும் சுய சான்றொப்பமிட்ட சான்றிதழ்களின் பிரதி ஒன்றையும் அஞ்சலக பாஸ்போர்ட் சேவை மையத்திற்கு எடுத்து வர வேண்டும். புதிய மற்றும் மீண்டும் வழங்கும் பாஸ்போர்ட் வகைகளுக்கான விண்ணப்பங்கள் மட்டுமே ஏற்றுக் கொள்ளப்படும்.
அக்டோபர் 13, 2018 சனிக்கிழமை அன்று நடைபெற உள்ள முகாமில் பங்கேற்பதற்கான நேர ஒதுக்கீடு பற்றிய விவரங்கள், அக்டோபர் 10, 2018  பிற்பகல் 2.30 மணிக்கு வெளியிடப்படும். முகாம் நாளன்று அவரவருக்கு ஒதுக்கப்பட்ட நேரத்தில் மட்டுமே விண்ணப்பங்கள் பெற்றுக் கொள்ளப்படும். நிறுத்தி வைக்கப்பட்ட மற்றும் மறுக்கப்பட்ட டோக்கன்கள் உட்பட காவல்துறையின் நடத்தைச் சான்றிதழ், நேரடியாகப் பெறுதல் ஆகியவற்றுக்கான விண்ணப்பங்கள் இந்த முகாமின் போது ஏற்றுக் கொள்ளப்பட மாட்டாது.
பிரதமர் அலுவலகம்
நிலநடுக்கத்திற்குப் பிறகு கட்ச்சின் வளர்ச்சி பற்றிய காணொளியை பிரதமர் பகிர்வு
நிலநடுக்கத்திற்குப் பிறகு, தொழில்துறை, வேளாண்மை, சுற்றுலா உள்ளிட்டவற்றின் முனையமாக வளர்ச்சி அடையும் குஜராத் மாநிலம் கட்ச்சின் முன்னேற்றம் பற்றிய காணொளி ஒன்றை பிரதமர் திரு நரேந்திர மோடி பகிர்ந்துள்ளார். அப்போதைய குஜராத் முதல்வரான திரு நரேந்திர மோடியின் அபாரமான பணிகள் பற்றி மக்கள் தங்கள் கருத்துக்களைப் பகிர்ந்து கொள்ளும் ட்விட்டர் கணக்கான மோடி ஸ்டோரியில் இந்த காணொளி ட்வீட் செய்யப்பட்டுள்ளது. நிலநடுக்கத்திற்குப் பிறகு கட்ச்சிற்கு மறுவாழ்வு அளித்த அப்போதைய குஜராத் முதல்வரின் தலைமையை மக்கள் பாராட்டியுள்ளனர்.
பிரதமர் வெளியிட்ட ட்விட்டர் பதிவில் கூறியதாவது:
“2001-இல் நிகழ்ந்த நிலநடுக்கத்திற்குப் பிறகு கட்ச் பற்றி ஏராளமானோர் பல்வேறு விதமாகப் பேசினார்கள். கட்ச்சால் மீண்டும் எழ முடியாது என்று கருத்து தெரிவித்த நிலையிலும் கட்ச்சின் உணர்வைக் குறைத்து மதிப்பிடுவதாகவே அந்த விமர்சனங்கள் அமைந்தன.
குறுகிய காலத்தில் கட்ச் வளர்ச்சி பெற்றதுடன், வேகமாக முன்னேறும் மாவட்டங்களில் ஒன்றாக மாறியது.”
தொழிலாளர் மற்றும் வேலைவாய்ப்பு அமைச்சகம்
பணி வழங்குபவர் மற்றும் தொழிலாளர் கூட்டு விருப்பப் படிவத்தை ஆன்லைனில் மே 3 வரை தாக்கல் செய்ய இபிஎப்ஓ முயற்சி மேற்கொண்டுள்ளது
இபிஎஸ்-95 திட்டத்தின் கீழ், அதிக சம்பளம் பெறுவோருக்கான கூட்டு விருப்பப்படிவத்தை தொழிலாளர் காப்பீட்டு கழகம் இபிஎப்ஓ வடிவமைத்துள்ளது. , 04.11.2022 தேதியிட்ட உச்சநீதிமன்ற உத்தரவை நடைமுறைப்படுத்த படிவம் வழி வகுக்கிறது. இபிஎப்ஓ ஒருங்கிணைந்த போர்ட்டலில் இதற்கு தேவையான ஆவணங்களுடன்  கூட்டு விருப்பப் படிவத்தை, அடிப்படை திட்ட விதிகளுக்கு இணங்க சமர்ப்பிப்பதற்கான காலக்கெடு 03 மே, 2023 என நிர்ணயிக்கப்பட்டுள்ளது. இதுவரை 8,000 க்கும் மேற்பட்ட உறுப்பினர்கள் ஆன்லைனில் விண்ணப்பித்துள்ளனர்.
அதிக ஊதியத்தில் பணியாளர் மற்றும் பணி வழங்குபவர் ஆகிய இருவரின் பங்களிப்பும் சம்பந்தப்பட்டிருப்பதால், இபிஎப் மற்றும் இபிஎஸ்-95 திட்டங்களுக்கு அவர்கள் அதிக சம்பளத்தில் பங்களிக்கும் போது கூட்டுக் கோரிக்கை தேவைப்படுகிறது. இது உச்சநீதிமன்றத்தால் உறுதிசெய்யப்பட்டது..
பிப்ரவரி 20ந்தேதியிட்ட சுற்றறிக்கை திட்டத்தின் விதிகளுக்கு இணங்குவதுடன், உச்ச நீதிமன்ற உத்தரவுகளுடனும் ஒத்துப்போகிறது. ஓய்வூதிய நிதியின் பலன்கள் மற்றும் மதிப்பீட்டைச் சரியாகக் கணக்கிடுவதற்கு பங்களிப்புகள், அவற்றின் வைப்புத் தொகை, ஓய்வூதிய நிதிக்கு மாற்றியமைத்தல், கடந்தகால சேவைகள், செலுத்தப்பட்ட பணம் ஆகியவை அவசியமாகும். 04.03.2023 நிலவரப்படி இபிஎஸ் வகை ஊழியர்களிடமிருந்து 91,258 ஆன்லைன் விண்ணப்பங்கள் பெறப்பட்டுள்ளன.
மே 03ந்தேதி வரை ஆன்லைனில் சமர்ப்பிக்கக்கூடிய கூட்டு விருப்பத்தின் செயல்முறையை விளம்பரப்படுத்த இபிஎப்ஓ அனைத்து முயற்சிகளையும் செய்து வருகிறது. 01.09.2014 அன்று இபிஎப் உறுப்பினர்களாக இருந்தவர்களைப் பொறுத்தவரை, ஆன்லைன் விண்ணப்பங்கள் ஊழியர்களால் விரும்பப்படுகின்றன. இது தொடர்பாக பிப்ரவரி 27 வரை ஏற்கனவே 8,897 உறுப்பினர்கள் தங்கள் நிறுவனத்தில்  விண்ணப்பித்துள்ளனர்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 207.29 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 207.29 கோடிக்கும் அதிகமான  டோஸ்கள் செலுத்தப்பட்டுள்ளன 2,07,29,46,593அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 3.96 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.28 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.53 சதவீதமாக உள்ளது. கடந்த 24 மணி நேரத்தில் 19,431 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,35,55,041.
இந்தியாவில் கடந்த 24 மணி நேரத்தில் 16,299 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,56,153 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 87.92 கோடி . வாராந்திரத் தொற்று 4.85 சதவீதமாக உள்ளது. தினசரித் தொற்று விகிதம் 4.58 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1850753
PIB Headquarters
மத்திய அரசுப் பணியாளர் தேர்வாணையம் நடத்தும் இளநிலை பொறியாளர் தேர்வு 01.03.2017 முதல் 04.03.2017 வரை நடைபெறும்
மத்திய அரசுப் பணியாளர் தேர்வாணையம் நடத்தும் இளநிலை பொறியாளர்களுக்கான தேர்வு, 2016  01.03.2017 முதல் 04.03.2017 வரை கணிணி முறையில் நடைபெறும். தென் பிராந்திய பகுதியில் இந்த தேர்வு 12 மையங்களில் உள்ள 46 இடங்களில்  நடைபெறும். இந்த மையங்கள்: ஆந்திர பிரதேசத்தில் விஜயவாடா, ராஜமுந்திரி மற்றும் விசாகப்பட்டினம்; தெலுங்கானாவில் ஐதராபாத், கரீம்நகர் மற்றும் வாரங்கல்; தமிழ் நாட்டில் சென்னை, கோயம்புத்தூர், மதுரை, திருச்சிராப்பள்ளி மற்றும் திருநெல்வேலி; மற்றும் புதுச்சேரி.
இந்த தேர்வு காலை 10 முதல் 12 மணி வரை வரை நடைபெறும். தேர்வு எழுதுபவர்கள் ஆணையத்தின் வலைதளத்திலிருந்து  தங்களது நுழைவு சீட்டினை தரவிறக்கம் செய்துகொள்ளலாம். இ-நுழைவுச் சீட்டு இல்லாமல் தேர்வாளர்கள் அனுமதிக்கப்பட மாட்டார்கள்
இந்த தகவல் விண்ணப்பதாரர்களுக்கு அவர்கள் அளித்த தொலைபேசி எண்ணில் குறுந்தகவலாகவும் மின்னஞ்சல் முகவரிக்கு அஞ்சலாகவும் அனுப்பிவைக்கப்பட்டுள்ளது. மேலும் தகவல்களுக்கு 044-28251139 மற்றும் 9445195946 என்ற தொலைபேசி எண்ணை அணுகலாம்.
சுற்றுச்சூழல் மற்றும் வனத்துறை அமைச்சகம்
புதுச்சேரியில் கடலோரப் பகுதிகளைத் தூய்மைப்படுத்தும் இயக்கத்தைத் தொடங்கி வைத்தார் மத்திய அமைச்சர் திரு பூபேந்திர யாதவ்
மத்திய சுற்றுச்சூழல், வனம் & பருவநிலை மாற்றத்திற்கான அமைச்சகம் மற்றும் புதுச்சேரி அறிவியல், தொழில்நுட்பம் & சுற்றுச்சூழல் துறை ஆகியவற்றின் சார்பில் தலைமைச் செயலகம் அருகில் இன்று நடைபெற்ற கடற்கரைத் தூய்மைப் பணி மற்றும் விழிப்புணர்வு நிகழ்ச்சியை புதுச்சேரிக்கு வருகை தந்துள்ள மத்திய சுற்றுச்சூழல், வனம் மற்றும் பருவநிலை மாற்றங்கள் துறை அமைச்சர் திரு. பூபேந்திர யாதவ் தொடங்கி வைத்தார்.
புதுச்சேரி துணைநிலை ஆளுநர் டாக்டர். தமிழிசை சௌந்தரராஜன், சட்டப்பேரவைத் தலைவர் திரு ஆர். செல்வம், மாநிலங்களவை உறுப்பினர் திரு செல்வகணபதி, மத்திய சுற்றுச்சூழல், வன அமைச்சகத்தின் கூடுதல் செயலர் திருமதி ரிச்சா ஷர்மா, தலைமைச் செயலர் திரு ராஜீவ் வர்மா, அறிவியல், தொழில்நுட்பம் & சுற்றுச்சூழல் செயலர் திருமதி ஸ்மிதா உள்ளிட்டோர் நிகழ்ச்சியில் கலந்து கொண்டனர்.
விழாவில் பேசிய மத்திய அமைச்சர், 7500 கிலோ மீட்டர் தூர கடல் பரப்பைக் கொண்ட இந்தியாவின் கடலோரத் தூய்மையை மக்கள் உறுதி செய்ய வேண்டும் என்றும், வருங்கால சந்ததியினருக்குத் தூய்மையான கடற்கரையை நாம் வழங்க வேண்டும் என்றும் வலியுறுத்தினார். விடுதலையின் அமிர்த பெருவிழா கொண்டாட்டத்தின் ஒரு பகுதியாக, 75 நாட்கள் கடலோரப் பகுதிகளை தூய்மைப்படுத்தும் இயக்கம் நாடெங்கும் உள்ள 75 கடற்கரைகளில் மேற்கொள்ளப்படுவதாகவும், இப்பணிகள் பிரதமர் திரு நரேந்திர மோடியின் பிறந்தநாளான செப்டம்பர் 17-ஆம் தேதி நிறைவடையும் என்றும், அமைச்சர் குறிப்பிட்டார்.
புதுச்சேரி பிரோமினேட் கடற்கரையில் ஏற்பாடு செய்யப்பட்டிருந்த நிகழ்ச்சியில் அமைச்சர் கடலோரப் பகுதி தூய்மை விழிப்புணர்வு ஓட்டத்தைக் கொடியசைத்துத் தொடங்கி வைத்தார்.
கடலோரத் தூய்மையை வலியுறுத்தி நடத்தப்பட்ட ஓவியப் போட்டியில் வெற்றி பெற்ற மாணவ, மாணவிகளுக்கு பரிசுகளையும் அவர் வழங்கினார்.
கடலோரத் தூய்மையை வலியுறுத்தும் உறுதிமொழியை டாக்டர் தமிழிசை சவுந்தரராஜன் ஏற்க வைத்தார்.
ஏராளமான பள்ளி, தேசிய மாணவர் படையைச் சேர்ந்த மாணவர்கள், தன்னார்வலர்கள், கடலோரப் பகுதியைத் தூய்மைப்படுத்தும் பணியில் ஈடுபட்டுள்ளனர்.
முன்னதாக இன்று காலை 6:00 மணிக்கு புதுச்சேரி சின்ன வீராம்பட்டினம் பகுதியில் அமைந்துள்ள, நீலக் கொடி அந்தஸ்து சான்றிதழ் பெற்றுள்ள, ஈடன் கடற்கரைக்கு சென்று அங்கு கட்டமைப்பு வசதிகளை மத்திய அமைச்சர் திரு பூபேந்திர யாதவ் பார்வையிட்டார்.
பின்னர் செய்தியாளர்களிடம் பேசிய துணைநிலை ஆளுநர் டாக்டர் தமிழிசை சௌந்தரராஜன், எதிர்காலத்தில் கடலில் மீன்களை விட நெகிழிக் குப்பையே அதிக அளவில் இருக்கும் என்று கூறப்படுவதாகவும், அதனைத் தூய்மைப்படுத்த வேண்டும் என்ற திட்டத்தை பிரதமர் அறிவித்திருப்பதோடு, அதற்கு அவரே முன்னோடியாகவும் செயல்பட்டிருப்பதாகவும் கூறினார். தூய்மை இந்தியா திட்டத்தை மிகச் சிறப்பாக செயல்படுத்த வேண்டும் என்பதில் புதுச்சேரியும் பங்கெடுத்துக் கொள்வது மகிழ்ச்சியளிப்பதாக அவர் குறிப்பிட்டார். நெகிழிக் கழிவுகளைக் கடற்கரையிலும் கடலுக்குள்ளும் எரியக் கூடாது என்ற விழிப்புணர்வு அனைவருக்கும் இருக்க வேண்டும் என்று அவர் வலியுறுத்தினார்.
•••••••••••••
(Visitor Counter : 154